b'\n_START_ARTICLE_\nCastell del Rei Joan (Limerick)\n_START_SECTION_\nDescripci\xc3\xb3\n_START_PARAGRAPH_\nEl Castell del Rei Joan t\xc3\xa9 cinc fa\xc3\xa7anes, amb altes muralles que envolten un pati rectangular. La part inferior de les muralles estava corbada cap a l\'exterior, amb la finalitat de desviar projectils llan\xc3\xa7ats des dels merlets. Dues grans torres envolten el portal principal, i altres dos s\'eleven en les cantonades que miren al riu Shannon. Aquestes torres sobresortien de l\'edifici per permetre millors angles de tir als arquers. En els seus primers anys, el castell estava envoltat per un fossat, amb unpont llevad\xc3\xads que comunicava amb un altre portal major.\n_START_SECTION_\nHist\xc3\xb2ria\n_START_PARAGRAPH_\nEl primer basti\xc3\xb3 estable a la "Illa del Rei" fou del rei v\xc3\xadking Thormodr Helgason, qui va construir aqu\xc3\xad una base l\'any\xc2\xa0922 per poder dominar tota l\'extensi\xc3\xb3 del riu Shannon des de Lough Derg fins a Lough Ree, atacant assentaments religiosos. L\'any\xc2\xa0937, els v\xc3\xadkings establerts a Limerick es van enfrontar als de Dubl\xc3\xadn a Lough Ree, i van ser derrotats per aquests. L\'any\xc2\xa0943 van tornar a ser derrotats quan el cap del clan local es va unir amb Ceallachan, rei de Munster, i els v\xc3\xadkings de Limerick van ser obligats a pagar tributs. El poder dels v\xc3\xadkings mai es va recuperar, i van ser redu\xc3\xafts a un clan menor, tot i aix\xc3\xb2, van tenir un paper important en algunes de les interminables lluites de poder que van sacsejar Irlanda durant els segles posteriors._NEWLINE_L\'arribada dels Normands a la zona l\'any\xc2\xa01172 va canviar completament la situaci\xc3\xb3. Domhnall Mor O\'Brien\xc2\xa0va destruir la ciutat totalment l\'any\xc2\xa01174, en un intent d\'evitar que caigu\xc3\xa9s en mans dels nous invasors. Els normands finalment van capturar aquesta \xc3\xa0rea sota\xc2\xa0Joan I d\'Anglaterra, Senyor d\'Irlanda. L\'any\xc2\xa01197, segons es creu, Limerick va rebre els seus primers furs i el seu primer alcalde, Adam Sarvant. En aquesta \xc3\xa8poca es va comen\xc3\xa7ar, a m\xc3\xa9s, la construcci\xc3\xb3 d\'un castell sota les ordres del Rei Joan, que es va completar al voltant del 1200. _NEWLINE_Durant aquest per\xc3\xadode de pau imposat pel domini normand, Limerick va prosperar com a port i com a centre comercial. La ciutat havia quedat dividida en dues zones: la que es coneixia com la "ciutat anglesa" (English Town), a la "Illa del Rei" (King\'s Island), i la "ciutat irlandesa" (Irish Town), en la riba sud del riu. El castell tenia en aquesta \xc3\xa8poca una funci\xc3\xb3 m\xc3\xa9s administrativa que militar, incloent l\'encunyaci\xc3\xb3 de moneda. _NEWLINE_El castell, especialment els seus murs exteriors, es va veure severament danyat durant el setge de Limerick que va tenir lloc l\'any\xc2\xa01642, i que nom\xc3\xa9s va ser el primer dels cinc setges que va sofrir la ciutat al Segle XVII. L\'any 1642, el castell va ser ocupat per protestants que fugien de la Rebel\xc2\xb7li\xc3\xb3 irlandesa de 1641, i va ser envoltat per una for\xc3\xa7a confederada irlandesa comandada per Garret Barry. At\xc3\xa8s que Barry no tenia artilleria pesada, va decidir minar les muralles del castell excavant sota els seus fonaments. Els ocupants del castell es van rendir quan Barry estava a punt d\'aconseguir l\'ensulsiada dels murs. De fet, els danys produ\xc3\xafts en els seus fonaments van ser tan greus que una part de la muralla exterior va haver de ser derrocada posteriorment._NEWLINE_El castell va viure el seu \xc3\xbaltim setge l\'any\xc2\xa01691, durant la guerra entre jacobites i Guillermistes (partidaris de Guillem III d\'Anglaterra), que va acabar amb la signatura del Tractat de Limerick. Entre 1791 i 1922, el castell va albergar un barrac\xc3\xb3 militar en el qual vivien m\xc3\xa9s de quatre-cents soldats de l\'Ex\xc3\xa8rcit brit\xc3\xa0nic. En \xc3\xa8poques posteriors, a causa de l\'escassetat d\'habitatge en Limerick, es van construir cases a l\'interior, que foren posteriorment eliminades. _NEWLINE_En l\'actualitat, el castell ha estat habilitat com a atractiu tur\xc3\xadstic, amb un centre per a visitants on s\'ofereixen dramatitzacions i exposicions sobre la hist\xc3\xb2ria del castell.'